Samuli Edelmann

Elämä ja ura

Samuli Edelmann on näyttelijä Marja-Leena Koukin ja säveltäjä Toni Edelmannin poika. Myös enot Tapio Kouki ja Juhani Kouki ja serkku Mikko Kouki ovat näyttelijöitä. Hänen edesmennyt isoisänsä Johan Casimir Edelmann oli säveltäjä ja kanttori.

Näyttelijänä

Edelmann opiskeli Teatterikorkeakoulussa vuosina 1989–1991. Edelmannin ensimmäinen suurempi elokuvarooli oli elokuvassa Talvisota. Suosituksi näyttelijäksi hänet kuitenkin nosti vuoden 1992 elokuvan Veturimiehet heiluttaa Vähyn rooli. Muita Edelmannin tunnettuja roolitöitä ovat Romanovin kivien (1993) Patrick, Häjyjen (1999) Jussi Murikka, Levottomien (2000) Roope ja Minä ja Morrisonin (2001) Aki. Edelmann oli Jussi-ehdokkaana parhaasta miessivuosasta elokuvasta Vares – yksityisetsivä.
Edelmann esittää Wistrom-nimistä kätyriä Michael Nyqvistin esittämälle pääroistolle elokuvassa Mission: Impossible – Ghost Protocol. Elokuvan pääosassa on Tom Cruise.
Paitsi että hän on näytellyt elokuvissa, hän on esiintynyt myös televisiosarjoissa Vintiöt ja Irtiottoja. Hän on myös toiminut dubbaajana, kuten Shrek-elokuvissa esiintyvän nimikkojätin äänenä, sekä suositussa animaatiosarjassa Muumilaakson tarinoita Niiskun roolissa sarjan puoleenväliin saakka. Edelmannin poistuttua sarjasta Niiskun äänenä kuultiin Ilkka Merivaaraa.
Edelmann näyttelee pääosaa, Tasavallan Presidentti Henri Talviota Yle TV1:den dramasarjassa Presidentti.

Laulajana

Edelmann nousi suosikiksi myös laulajana 1990-luvun alussa. Läpimurto tapahtui ”Pienestä kii” -kappaleella 1991. Sitä seurasi euroviisuehdokas ”Peggy” samana vuonna. Aikakoneen Sanin kanssa vuonna 1995 duettona esitetty ”Tuhat yötä” oli vuoden menestyskappaleita. Duettoja Edelmann on laulanut myös Mikko Kuustosen, Laura Närhen, Cata Mansikka-ahon, Janitan, Mari Rantasilan, Irina Björklundin, Jipun ja Iiro Rantalan kanssa. Muita tunnettuja Edelmannin esittämiä kappaleita ovat ”(Sinä olet) Aurinko”, ”Kaikki tahtoo”, ”Karavaanari”, ”Juhlat alkakoon”, ”Jos sä tahdot niin”, ”Nukkumatti”, "Tähtipölyä" ja "Ei mitään hätää".
Kunnianhimoisempaa musiikkia Edelmann on tehnyt Vaiheet-albumilla, joka sisältää hänen isänsä Toni Edelmannin Hessen, Goethen, Shakespearen ja Denisovin teksteihin säveltämiä kappaleita. Hänen laulajauraansa kuuluu myös rohkea ja menestyksekäs Virsi -levytrilogia.
Uransa aikana Edelmann on saanut kolme Emma-palkintoa: Vuoden miestulokas -Emman ja kahtena vuonna Vuoden artisti -Emman. Hän on kuudella platina- ja viidellä kultalevyllään kaikkien aikojen myydyimpiä suomalaisia miesartisteja.
Ennen soolouraansa Edelmannilla oli oma punkbändi nimeltään Tunkio.
Edelmann teki 90-luvulla joitakin kappaleita itse tai muiden lauluntekijöiden kanssa, esimerkiksi Yön valot on Samulin ja Kalle Chydeniuksen käsialaa ja Viimeinen yö-kappaleen sanoitus on hänen tekemänsä. Prinsessa-kappale on puolestaan kokonaan Edelmannin käsialaa. Lisäksi Edelmannin säveltämän ja Sussa Lavosen sanoittaman kappaleen Kesävaltakunta on levyttänyt Santeri Kinnunen. Vuonna 2011 julkaistiin albumi Pienellä kivellä josta löytyy myös Markus Koskisen, Kalle Torniaisen ja Samuli Edelmannin yhdessä tekemä kappale Pienet sormenjäljet. 
Vuonna 2014 Edelmann nähtiin Vain elämää -televisiosarjan kolmannella kaudella.
Edelman lähtee maaliskuusta toukokuuhun 2018 kestävälle 18 konserttia sisältävälle Samuli50-nimiselle kiertueelle 50-vuotissyntymäpäivänsä johdosta. Tammikuussa häneltä ilmestyi single ja loppuvuodesta albumi.

Yksityiselämä

Edelmann oli naimisissa tapahtumatuottaja Laura Tuomarilan kanssa. Heillä on kaksi lasta, vuonna 2000 syntynyt Venla-niminen tytär, joka toimii valokuvamallina, ja vuonna 2005 syntynyt Ilmari-niminen poika. Perhe asui Maltalla vuosina 2006–2015. Pari jätti avioerohakemuksen huhtikuussa 2018. Kesällä 2018 uutisoitiin Edelmannin seurustelevan laulaja-muusikko-näyttelijä Paula Vesalan kanssa. Molemmat osapuolet kiistivät suhteen